
«Interferència 02: Breu inici d’aproximació a l’acomiadament del trajecte comtal per la porta de l’arc del darrere. Trajecte a 110 bpm.» Idea, creació i direcció: Marc Salicrú. Disseny de producció i regidoria d’Interferència 02: Bonvehí Arts. Producció de Teatres de Campanya - Marc Salicrú: Laura Viñals. Codirecció musical: Arnau Millà. Coordinació col·lectius i assistència de direcció i moviment: Igone López. Disseny i enginyeria de so: Óscar Montesinos. Col·laboració dramaturgia i mirada externa: Nico Jongen i Marc Cartanyà. Col·laboració en la composició musical: Óscar Montesinos, Arnau Millà, Miqui Puig i Raul Juan (LAVlab). Col·laboració en l’escriptura del pregó: Núria Martínez Vernis i Llorenç Barber. Col·laboració en la composició musical en directe: Lolo & Sosaku, Frames Percussion, Neus Borrell, Miquel Àngel Marín, Miqui Puig ACP, Llorenç Barber, Núria Martínez Vernis, Dani Àlvarez, Fèlix Jurado i Marc Vilajuana. Disseny escenografia, gegants i pirotècnia: Marc Salicrú, en col·laboració amb els equips de Teatres de Campanya. Construcció de l’utillatge i assistència al disseny escenogràfic: 'Passerell' Llorenç Corbella. Construcció dels gegants: Taller Sarandaca i Miquel Grima. Pirotècnia: Oriol Tosquella i Estalella. Rigging i maquinària: Anigami Muntatge. Maquinària: Homs Rentals. Material de so: AlbaSound. Les Brigades de Confusió Popular estan formades per: Núria Martínez Vernis, Llorenç Barber, Miquel Àngel Marín, Neus Borrell, Iona Balcells, Isaac Baró, Sandra Pujol, Marc Cartanyà, Arnau Boces, David Romero, Iván Nalvaiz, Max Grosse Majench, Mariona Pagès, Marc Vilajuana, Cèlia Legaz, Miqui Puig ACP, Lolo & Sosaku, Frames Percussion, Dani Àlvarez, Fèlix Jurado i Peret el Fanaler i Marieta de l'Ull Viu del Casc Antic i els col·lectius Bandabòlit, Col·lectiu Free't, Riborquestra, Escola Municipal de Música de Can Fargues, Escola D'arts en Viu del Prat, Cor Connectats, Conservatori del Liceu de Barcelona, Geganters de Tiana, Societat Musical Espiga D'or de Deltebre, Banda de Música del Prat de Llobregat, Agrupació Musical del Maresme i Agrupació Musical Cerdanyola del Vallès. Fotografia i vídeo: Silvia Poch, Olivia Robert i Julian Waisbord. Agraïments especials: Cardant Cultura - Can Grau. Una coproducció del Grec'25 Festival de Barcelona, FiraTàrrega - Suport a la Creació, Mercè Arts de Carrer, Bonvehí Arts, Homs Rentals i Teatres de Campanya - Marc Salicrú. Amb la col·laboració de Transports Metropolitans de Barcelona (TMB), Parcs i Jardins, Guàrdia Urbana i Bombers de Barcelona i Betevé i La Xarxa. Festival Grec 2025. Arc de Triomf, Barcelona. Del 5 al 6 de juliol.

_______________________________________________________________
El triomf de les armilles fluorescents

Provocar el caos urbà no és un objectiu senzill. Però sí que és possible i, quan passa, pot ser fins i tot incontrolable. El caos el provoquen, per exemple, les brigades municipals o les brigades de construcció quan es proposen tancar durant tres anys el trànsit de vies tan cèntriques i freqüentades com la Via Laietana o, durant cinc o sis anys, es talla la circulació de baixada i de pujada de la Rambla o quan una vaga autoritzada o espontània de milers de taxis col·lapsa i bloqueja la Gran Via de les Corts Catalanes durant uns dies o quan en un carrer d'un barri pacífic i pacificat apareix la brigada d'una companyia de cable i rebenta l'asfalt que uns dies abans una altra brigada de companyia de fibra havia rebentat i tancat.


El caos urbà és tan quotidià que quan el polifacètic escenògraf, il·luminador, performer, músic i aviat campaner, diuen, Marc Salicrú (Mataró, Maresme, 1993) posa de potes enlaire l'universal i pompós Arc de Triomf barceloní —obra de l'Exposició Universal del 1888— el que fa és estampar en menys de tres quarts d'hora davant els ulls dels ciutadans, convertits en vulnerables vianants, un espectacle de carrer inclassificable amb tot allò que els assetja dia sí i dia també.


L'aire afrancesat de l'Arc de Triomf —imatge del festeig de l'època entre la restaurada monarquia borbònica i la burgesia industrial catalana— és el simbol d'una ciutat que s'obria al món amb la millor targeta de presentació d'aquell moment, com era una fira universal —invent parisenc de finals del segle XIX— quan Barcelona tenia més o menys mig milió d'habitants. Avui, amb més d'un milió i mig d'habitants residents i, com a mínim, mig milió més d'ànimes diàries de visitants o passavolants de passeig o per feina, el caos barceloní és el plat del dia i qui el paga més trencat és el turisme.


I Marc Salicrú agafa aquesta evidència per fer una performance de carrer convertida en art amb més de 300 figurants i col·laboradors, tots amb les típiques armilles grogues fluorescents, amb la presència d'una grua, pics i pales, bidons buits de gasolina, màquines amb pic perforador, una patrulla de la guàrdia urbana, un minibús del barri, gegants del barri vell, un pas de Setmana Santa, cons de senyalització de trànsit, xiulets d'alerta, focs d'artifici, ninots inflables, una poetessa (Núria Martínez Vernis, veïna de petita del barri del Passeig Lluís Companys) intentant recitar alguna cosa des de dalt d'una grua i la sorpresa final d'un convidat d'honor transportat en llitera des d'una ambulància del SEM que, ara ja es pot desvelar un cop superades les dues úniques representacions, es tractava del conegut músic i divulgador musical Miqui Puig. 


És ben cert que el polifacètic i descarat mataroní Marc Salicrú (que l'avala un extens catàleg escènic i performàtic) agafa el relleu d'altres companyies que han omplert carrers en temps remots i que han provocat altres caos més o menys controlats. Tothom recorda les performances inicials de La Fura dels Baus (amb esclafades incloses d'automòbils), les festes familiars i amables de carrer de Comediants amb dimonis inclosos o fins i tot les rues i les performances menys escandaloses dels capgrossos de Joan Baixas. Però també s'empara en festes populars com podrien ser La Patum de Berga, les batalles dels Carnavals o les enceses de les tronades i les mascletades que omplen les festes majors mediterrànies.


L'espectacle «Interferència 2.0» de Marc Salicrú i la tropa del que s'anomena Teatres de Campanya va més enllà de tots els seus avantpassats i de totes les tradicions festives catalanes. Fins i tot corre perillosament més risc i la prova és que, en la segona de les representacions, lamentablement, una explosió de petards fora del perímetre de seguretat va provocar ferides lleus en almenys tres espectadors, tal com ha confirmat després el mateix Ajuntament de Barcelona, que ha al·legat que era un fet puntual i que s'havien pres totes les mesures d'obligat compliment. Potser sí, però diuen que hi ha un timpà d'un dels afectats que se'n pot anar a can Pistraus.


Diria que en el cas d'aquest «Interferència 2.0» de Marc Salicrú els espectadors s'hi troben, d'entrada, força desconcertats, si no tenen un punt de bona visibilitat, fins i tot ignorant del tot el que està passant, cosa que provoca algunes desercions sense saber què els estan explicant.


Només cap als vint minuts finals, els que han resistit sota la xafogor estiuenca, comencen a sentir que potser també formen part del joc, quan apareix la, diguem-ne, processó laica, en el passadís humà que s'ha format, quan s'estén també el llençol amb el rètol «Adéu» penjat al capdamunt de l'Arc de Triomf i quan, amb una mica de pasdoble «Amparito Roca» i sota la interpretació de la sardana «La Santa Espina» tot es fa més amable i més de ressò popular, sobretot per la presència dels músics de les bandes que acaben dominant l'enrenou de les brigades i convertint el caos inicial, enmig d'un castell de focs per reblar el clau, en una mena de fi de festa amb música celestial. Això sí, ara ja, sense cap “interferència” contràriament a l'anunciada de l'espectacle.
Andreu Sotorra. Clip de Teatre, 7 juliol 2025

El caos s’apodera de l’Arc de Triomf

El caos, quan és inesperat, és pertorbador i convida a allunyar-se’n. Al contrari, si és provocat, perquè forma part d’un espectacle, és fascinant i captivador.


Això últim és el que va dur a terme aquest dissabte al vespre Marc Salicrú, amb una funció a peu de carrer, al passeig Lluís Companys de Barcelona, davant l’Arc de Triomf. Un caos en “l’absurditat”, segons subratlla.


En un desordre ordenat per aquest escenògraf, a vista de l’espectador van desfilar sorolls, crits, sirenes, xiulets, megàfons que anunciaven que “aquesta nit cremarà la ciutat” i que “no hi ha res sota control”, foc, bengales, fum, una munió de personatges inclassificables, grues. Implosionant tot alhora per crear un joc del desconcert provocat per tot un grup de col·laboradors disfressats d’operaris, que Salicrú anomena “brigades de confusió popular”. Tots ells van formar una orquestra sota la batuta de Salicrú per fer un “concert de ciutat”.


L’espectacle va ser captivador i entretingut —per esbojarrat— en l’hora que va durar. Va anar progressant amb un tràfec d’obres, amb un reguitzell de treballadors atrafegats vestits de groc fluorescent, anant amunt i avall, sortint i entrant d’urinaris portàtils, fent volar cons, ballant a ritme dels xiulets, amb operaris buscant metalls als peus dels assistents. El mateix Salicrú llançant un coet, com si es tractés del chupinazo. I després petards i més petards, que de sobte van fer callar tels operaris i els decibels de la fingida construcció, per donar pas a uns altres, de decibels: de gaites i instruments de percussió.

 
La cirereta? Una processó a ritme de L’hora dels adeus encapçalada per dos semàfors, seguida d’un gegant amb cap de rellotge d’agulles, un senyal de trànsit de prioritat de sentit o una cama mutilada en l’espai que hauria de descansar potser un Crist..


L’acció s’emmarcava en el Festival Grec i es desenvolupa amb el projecte Teatres de Campanya. El nom de l’espectacle era ben descriptiu: Interferència.


Salicrú ja va avalotar la platja de la Nova Icària de Barcelona durant les festes de la Mercè de l’any passat. En aquella ocasió li va dir Interferència 01. Per tant, al caos d’ahir tocava posar-hi un 02. De manera que ja té experiència a tergiversar la ciutat, només que el primer cop van ser 100 els operaris que van causar el sidral; aquest cop han estat 300. La tercera edició serà a la Fira de Tàrrega, al setembre.


En el fons, Salicrú és com aquell brivall que mira de rebentar la rutina de la ciutat amb les seves malifetes i a qui el superheroi de torn vol aturar. És el Joker fent el màxim soroll possible, causant el màxim caos a Gotham per provocar que els innocents i despistats ciutadans que en aquell moment passegen es preguntin què carall passa. “Que no entenguin què hi ha davant seu”, diu Salicrú. L’escenògraf admet que té una “obsessió per crear espais on perdre’s”.


Se’n va sortir. Va aconseguir que molts vianants s’aturessin per veure què era aquell enrenou. Altres, els més pocs, van acudir ahir al passeig sabent quin pa s’hi donaria, perquè Salicrú ja s’ha fet un nom en l’escena catalana com per anar a veure què s’ha empescat aquesta vegada.


Perquè el mataroní, nascut el 1993, ha treballat ja en molts projectes. Amb Jaume Plensa, per exemple, per a l’escenografia de Macbeth al Liceu, o el 2023 amb la d’El temps i els Conway al Teatre Nacional de Catalunya (TNC). També s’ha encarregat de la posada en escena de premis Goya, o de dissenyar la carrossa del rei Gaspar a Barcelona. Més recentment ha estat al capdavant de l’escenografia de L’aranya, d’Àngel Guimerà, també al TNC. O amb la cantant Rigoberta Bandini, per a la il·luminació i el set de la gira Jesucrista superstar.
Àlex Tort, La Vanguardia, 6 juliol 2025
Teatres de Campanya encén Arc del Triomf


Es pot explicar el caos? Ahir a la nit, sota la silueta de cartró pedra de l'Arc de Triomf fumejant, una cosa gairebé indesxifrable va desbordar la ciutat. Una vibració visual i sonora va sacsejar la rutina barcelonina, com si l?espai públic reclamés el seu veritable potencial oposat a la imatge de postal. El projecte Teatres de Campanya ha vingut a sublevar el marc acovardit i burocràtic dels espectacles de carrer. Es tracta d'una proposta híbrida i col·lectiva ideada per Marc Salicrú dins del Festival Grec amb un títol, Interferencia 02, i un llarg subtítol que sona a endevinalla. El misteri va cobrar la forma d'un cerimonial molt urbà i, alhora, familiarment ancestral.


Ja abans de dos quarts de nou, el passeig de Lluís Companys es va transformar en un anar i venir d'operaris embogits vestits tots amb la típica armilla de treball fluorescent. La peça —o l'acció, o el concert expandit, o l'esclat performatiu— va arrencar sense avís precís, com un curtcircuit fortuït d'alguna de les moltes obres de la ciutat. Després d'uns llargs minuts entre antenes, martelleig i guspires, una explosió —pirotècnia sí, que les mascotes els perdonin— va alliberar un miasma en forma de criatura inflable gegant, fosc cos expiatori que va acabar atraient un exèrcit de figurants impossibles.


Per a desconcert del nombrós públic —la majoria gent que hi passava per casualitat—, a la segona meitat va irrompre un trasbalsat seguici amb estendards de mobiliari urbà i escorta policial. Entre els presents, es va poder distingir Peret i Marieta, els gegants del Casc Antic, el ninot de Sidamon transportat en processó, la poeta underground Núria Martínez Vernis que va acabar pujada en una grua recitant una homilia inintel·ligible, i així fins a arribar a més de tres-cents participants. Gaita, flabiol, tambors, bandes de música, corals; la multitud participa d'un rugir on es barregen fins a desdibuixar-se la solemnitat de La santa espina i la festivitat desencaixada del pasdoble Amparito Roca. Patum, corpus, falles, matsuris japonesos, tots els ressons caben en un sol clam que va durar tot just una hora. Marc Salicrú, il·luminador il·luminat i ara demiurg de l'anarquia folklòrica, ha sabut connectar amb la millor tradició del nostre teatre de carrer —La Fura dels Baus, Comediants, Carles Santos— i portar-la un pas més enllà, fonent descontrol i litúrgia en una explosió sensorial de primera magnitud.


Un turista desconcertat va preguntar si era una protesta i, en certa manera, ho és contra la linealitat, contra la programació asèptica, contra la mort en vida de l'espai públic. Com en un seguici lisèrgic, les “Brigades de Confusió Populars” van activar una mica tel·lúric i esbojarrat. Quan al final el gran altar amb tots els oficiants entona el seu darrer himne –amb un cantant sorpresa–, el soroll ensordidor cessa i ens torna la catarsi de la quietud. Perdura una idea, això sí: es pot tornar a fer teatre fora del teatre, ambiciós, gratuït, popular i radicalment antipusil·lànime.

Manuel Pérez Muñoz, El Periódico / Recomana, 6 juliol 2025

Marc!!! Assages cada dia a Barcelona???

Avui m’he despertat amb el so de l’espectacle de Marc Salicrú. I no me l’imaginava, no, era real. El soroll de la ciutat de Barcelona és atordidor.


Quin creador és Salicrú. És espectacular!! Però d’una espectacularitat crítica i comunitària.


Estic convençuda que els creadors amb profunds valors humans són millors, són més necessaris. I Salicrú, posaria la mà al foc, no és superficial, les seves creacions no són banals.


TEATRES DE CAMPANYA_Interferència 02: Breu inici d’aproximació a l’acomiadament del trajecte comtal per la porta de l’arc del darrere. Trajecte a 110 bpm, l’acció caòtica que vam viure a peu de l’Arc de triomf, va ser triomfal. Hi ha companyies o personatges que també utilitzen l’espectacularitat però només per provocar, o per demostrar què poden fer quan tenen recursos, encara que el que facin no tingui cap sentit.


Marc Salicrú utilitza l’espai urbà i qui el transita per fer-ne una proposta festiva i amb valor afegit. Els ciutadans i la seva cultura queden soterrats dins un entorn sorollós, estrepitós que confon i amaga els seus trets identitaris. Un ritual, una cerimònia amb un protocol molt ben estudiat i guiat. Un ús dels elements materials de la ciutat i dels seus “servidors”, divertidíssim.

Marc Salicrú ha treballat amb els “grans” i ara els “grans” treballen amb ell. Que per molts anys disposi de recursos per seguir-nos sorprenent. És espectacular!! Però d’una espectacularitat crítica i comunitària.

Carme Canet, Recomana, 6 juliol 2025
Visca la República dels tècnics!


Els identificareu perquè sempre van vestits de dol rigorós: pantalons amb moltes butxaques, samarreta corporativa d’un teatre, auriculars penjats al coll i alguna eina a les mans. Tot de color negre, per no ser vistos entre cametes. Tramoies, elèctrics, xispes, dissenyadors de so, il·luminadors, muntadors d’escenaris… Els tècnics. Un gremi que es caracteritza per tenir la mirada crítica molt esmolada: han vist més teatre que tots nosaltres junts, per tant, detecten amb rapidesa els directors-bluf, els actors-fantasma o els muntatges que no funcionen. Aquest últim cap de setmana, dos muntatges del Festival Grec han situat els tècnics al centre. Posa un tècnic a la teva vida, reina. Veuràs com tot et funcionarà millor.


L’any passat ja vam veure la primera interferència dels Teatres de campanya, a la platja de la Nova Icària, dins de la programació de La Mercè Arts de Carrer. Servidor hi va anar un dia, en què la pluja de setembre va afegir èpica i dramatisme a la proposta, i hi va tornar l’endemà, per tornar a viure l’experiència en sec. El mataroní Marc Salicrú és escenògraf, dissenyador d’il·luminació, músic, dibuixant, performer… Un creador de cap a peus, en definitiva, que el cap de setmana passat s’ha confirmat com un dels nostres artistes més importants. El que va passar a l’Arc de Triomf, dissabte i diumenge al vespre, no es pot captar amb una story d’Instagram. Les millors fotos o els vídeos més ben editats no fan justícia a l’acte sorollós, musical, caòtic, momentàniament perillós i extremadament teatral que va ser la Interferència 02 del projecte Teatres de campanya.

L’Arc de Triomf és un dels punts vitals de Barcelona: frontera entre Ciutat Vella i l’Eixample, cruïlla de transports públics (metro, tren, autobusos), símbol d’una Exposició Universal (la del 1888) que va configurar la ciutat tal com la coneixem avui en dia. A l’Arc de Triomf normalment hi podem trobar turistes, músics de carrer, artistes que fan bombolles de sabó, un titellaire boníssim amb una granota que toca el piano, evangelistes cantaires, setmanes del llibre en català, defensors de diverses teories de la conspiració, joves que ballen, homes que fumen, entrenadors personals que fan servir el passeig com un gimnàs particular, jugadors de petanca semiprofessionals i ensinistradors de cotorres. Salvador Dalí va triar l’Arc de Triomf perquè hi baixés la gran Maruja Garrido en helicòpter a cantar-li “Es mi hombre”. I un altre català universal, Carles Puigdemont, l’any passat hi va realitzar un acte d’il·lusionisme col·lectiu, apareixent i desapareixent davant d’una multitud de mirades en qüestió de minuts. La màgia de l’Arc. Més recentment, els Svetlana s’han convertit en la versió nostrada del Freddie Mercury i la Montserrat Caballé davant de l’Arc de Triomf, al videoclip del temacle “I LOVE BCN”. D’ara endavant i per sempre més, l’Arc de Triomf estarà lligat al nom de Marc Salicrú. Hi pensaré cada cop que hi passi per davant, que és molt sovint.

El mataroní defineix el projecte Teatres de campanya com un “concert de ciutat”, però el terme es queda curt per explicar tot allò que hi passa. La cosa és festa major, celebració, manifestació, processó, concert, inauguració, performance… tot alhora. Si Barcelona té una banda sonora, aquesta és la de les obres: sense anar més lluny, ara mateix estic escrivint aquesta crònica mentre un martell pneumàtic perfora el carrer. Aquest “concert de ciutat” no podria tenir una altra música que la del soroll de la maquinària que esventra la nostra via pública. Salicrú vesteix a tothom (i a ell mateix) amb armilla reflectant: actors, músics, treballadors de les brigades municipals, operaris… Tots units pel groc fluorescent, en un exercici de visibilitat estètica i conceptual. “Estem treballant per vosaltres, titis”. Visca les Brigades de Confusió Popular! Poca broma: més de tres-centes persones van participar en aquesta segona interferència. Bandes de música, cantaires, actors, geganters, tècnics en pirotècnia… Teatres de campanya uneix els espectacles de gran format de La Fura dels Baus o Comediants amb les accions teatrals i escèniques de Carles Santos i les inauguracions d’esdeveniments com els Jocs Olímpics o qualsevol altre sarau ludicoesportivocultural que pugueu imaginar. Focs artificials, petards, inflables… I un himne happy-clappy i fàcilment taral·lejable, interpretat per Miqui Puig. Sí a tot.

Els Jocs Olímpics de Barcelona 1992 van començar dient “HOLA” al món. D’allà venen tots els nostres mals. Teatres de campanya s’acaba dient “ADEU”, en un exercici d’homenatge, celebració i paròdia que desconstrueix qualsevol acte de gran format. El creador grec Dimitris Papaioannou va dirigir la inauguració dels Jocs Olímpics d’Atenes, el 2004, convertint Björk en la portaveu de la Humanitat quan va sortir a cantar “Oceania”. Marc Salicrú erigeix la poeta Núria Martínez-Vernis en la veu de l’espectacle, que pronuncia un discurs èpic i grandiloqüent, elevada dalt d’una plataforma. “Hola, Ciutat Vella!”, “Hola, Rec Comtal!”, “Holaaaa!!!”… No s’entén el que diu, però no importa. A Teatres de campanya hi cap tot: una processó de semàfors i senyals de trànsit i, fins i tot, l’escultura d’Indíbil o “lo ninot de Sidamon” (del 1992, com el Cobi), que faria les delícies dels nostres amics de Sevilla, aquells que s’indignen perquè li han canviat les pestanyes postisses a La Macarena. Les verges catòliques són drag queens, i l’Indíbil està fet amb canonades reciclades. Tot és espectacle.

Marc Salicrú feia anys que tenia el projecte de Teatres de campanya al caparró, i el seu talent i entusiasme han aconseguit que s’hi impliqués una institució tan respectable com l’Ajuntament de Barcelona, que ja n’ha programat dues versions en el marc de La Mercè i del festival Grec. Proposo que Salicrú organitzi tots els saraus dels pròxims vint anys. Jocs Olímpics d’Hivern inclosos (recordeu?). La pròxima parada del projecte serà el pròxim mes de setembre, a FiraTàrrega: allà veurem la tercera interferència del projecte, que es convertirà en un espectacle itinerant que començarà a la Plaça Major i recorrerà diversos carrers de la capital de l’Urgell. Hi tornarem, és clar. Els targarins en saben un munt, de fer soroll. Els tractors seran sempre nostres!

Oriol Puig Taulé, Núvol, 10 juliol 2025

